รัฐบาลไทย-ข่าวทำเนียบรัฐบาล-สำนักงบประมาณชี้แจงข้อวิจารณ์การใช้งบประมาณของรัฐบาล
วันพุธที่ 19 กันยายน 2561
สํานักงบประมาณชี้แจงข้อวิจารณ์การใช้งบประมาณของรัฐบาล
สํานักงบประมาณชี้แจงข้อวิจารณ์การใช้งบประมาณของรัฐบาล
นายบุญชู ประสพกิจถาวร โฆษกสํานักงบประมาณ สํานักงบประมาณ สํานักนายกรัฐมนตรี เผยว่า นายเดชาภิวัฒน์ ณ สงขลา ผู้อํานวยการสํานักงบประมาณ ได้ชี้แจงประเด็นข้อวิจารณ์การใช้งบประมาณของรัฐบาล ตามที่นายอภิสิทธิ์ เวชชาชีวะ หัวหน้าพรรคประชาธิปัตย์ วิจารณ์การใช้จ่ายเงินงบประมาณของรัฐบาล ในประเด็นดังนี้
ประเด็นที่ 1 : การกําหนดให้หน่วยงานที่ใช้งบประมาณ ไม่หมดโอนงบประมาณที่เหลือมาเป็นงบกลางได้โดยไม่ต้องส่งคืนคลังนั้น ขัดกับเจตนารมณ์ของ พ.ร.บ.วิธีการงบประมาณ พ.ศ. 2502 และ พ.ร.บ.วินัยการเงินการคลัง พ.ศ. 2561 ที่กําหนดให้ส่งงบประมาณที่ใช้ไม่หมด โครงการไม่แล้วเสร็จ หรือใช้จ่ายไม่ได้ต้องส่งคืนคลัง และโดยปกติไม่สามารถโอนข้ามหน่วยงานได้
สํานักงบประมาณขอเรียนชี้แจงดังนี้
1. การโอนงบประมาณรายจ่ายประจําปีงบประมาณ พ.ศ. 2561 ของส่วนราชการ รัฐวิสาหกิจ และหน่วยงานอื่นไปตั้งไว้เป็นงบประมาณรายจ่ายสําหรับงบกลาง รายการเงินสํารองจ่ายเพื่อกรณีฉุกเฉินหรือจําเป็น เป็นการโอนไปเพียงบางรายการที่ไม่สามารถใช้จ่ายหรือก่อหนี้ได้ทัน ตามมาตรการเร่งรัดการเบิกจ่ายงบประมาณเท่านั้น การดําเนินการดังกล่าวก็เพื่อเป็นการรักษาวินัยการเงินการคลังที่ต้องการให้การดําเนินการก่อหนี้และเบิกจ่ายเงินงบประมาณภายในปีงบประมาณ ซึ่งสอดคล้องกับหลักการตามพระราชบัญญัติวิธีการงบประมาณ พ.ศ. 2502 และพระราชบัญญัติวินัยการเงินการคลัง พ.ศ. 2561
2. การโอนงบประมาณรายจ่ายดังกล่าวซึ่งส่วนราชการ รัฐวิสาหกิจ และหน่วยงานอื่น ไม่สามารถใช้จ่ายงบประมาณได้ตามแผนการปฏิบัติงานและแผนการใช้จ่ายงบประมาณ และนําไปใช้จ่ายตามโครงการที่มีความจําเป็นเร่งด่วนแต่ไม่มี งบประมาณรองรับ จะเป็นการใช้จ่ายงบประมาณภายในปีงบประมาณให้เกิดความคุ้มค่า และเป็นประโยชน์ต่อเศรษฐกิจโดยรวมมากกว่าการให้งบประมาณพับคืนคลังไปโดยไม่ก่อให้เกิดการใช้จ่ายจากภาครัฐ
3. วิธีการดําเนินการเพื่อการโอนงบประมาณรายจ่ายประจําปีงบประมาณ พ.ศ. 2561 ของส่วนราชการ รัฐวิสาหกิจ และหน่วยงานอื่นไปตั้งไว้เป็นงบประมาณรายจ่ายสําหรับงบกลาง รายการเงินสํารองจ่ายเพื่อกรณีฉุกเฉินหรือจําเป็น ได้ดําเนินการการภายใต้หลักการตาม นัยมาตรา 18 พระราชบัญญัติวิธีการงบประมาณ พ.ศ. 2502 กล่าวคือ ตราเป็นพระราชบัญญัติ ซึ่งเป็นการขอความเห็นชอบจากฝ่ายนิติบัญญัติ
ประเด็นที่ 2 : การตั้งงบกลางของรัฐบาล ได้ทําตามเจตนารมณ์ของกฎหมายหรือไม่ พร้อมตั้งคําถามว่า การอนุมัติงบประมาณใน ครม.สัญจรต่าง ๆ นั้น รัฐบาลนํางบประมาณมาจากส่วนใด
สํานักงบประมาณขอเรียนชี้แจงดังนี้
1. สํานักงบประมาณได้ตั้งงบประมาณรายจ่ายงบกลาง รายการเงินสํารองจ่ายเพื่อกรณีฉุกเฉินหรือจําเป็น สอดคล้องตาม พ.ร.บ.วินัยการเงินการคลัง พ.ศ.2561 ตามมาตรา 20 (6) โดยมีวัตถุประสงค์เพื่อสํารองไว้ในการป้องกันหรือแก้ไขสถานการณ์อันกระทบต่อความสงบเรียบร้อยของประชาชน ความมั่นคงของรัฐ การเยียวยาหรือบรรเทาความเสียหายจากภัยพิบัติสาธารณะร้ายแรง และภารกิจความจําเป็นเร่งด่วนของรัฐ ที่อาจเกิดขึ้นโดยมิได้คาดหมาย และไม่สามารถปรับแผนการปฏิบัติงานจากงบประมาณรายจ่ายประจําปีของส่วนราชการ รัฐวิสาหกิจ และหน่วยงานของรัฐ และไม่สามารถใช้จากแหล่งเงินอื่นใดได้
2. สําหรับการอนุมัติงบประมาณในครม.สัญจรต่าง ๆ นั้น หน่วยงานจะปรับแผนการปฏิบัติงานและแผนใช้จ่ายงบประมาณจากรายการหรือโครงการที่หมดความจําเป็นแล้วหรือที่มีความจําเป็นต่ํากว่า หรือใช้จ่ายจากเงินเหลือจ่ายจากการดําเนินงานบรรลุวัตถุประสงค์แล้ว มาใช้จ่ายสําหรับโครงการที่มีความจําเป็นและเร่งด่วนตามมติ ครม.สัญจร และหรือให้หน่วยงานจัดทําคําขอตั้งต่อไป
-------------------